A CNT lanza unha campaña pola Hostalería Digna | CNT- Galaica\nCompostela. 28 Maio, 2018 - 18:35\n...so podes estar contratad@ de forma temporal durante 12 meses nun período de 18 meses?\nSe xa é bastante común que a temporalidade del contrato non estea xustificada, ou que estea mal establecida, ademais non podes estar contratado máis de 12 meses de forma temporal. Nese caso o contrato convértese automaticamente en indefinido. Ademais, hai unha porcentaxe obrigatoria de contratos fixos que as empresas deben respectar.\n...o período de proba do teu contrato non pode ser superior a uns días?\nPor se cabe algunha dúbida, durante ese período de proba debes ter contrato. Sabemos que é común traballar sen alta na Seguridade Social en base a un suposto período de proba durante o cal non se recibe remuneración. Pois isto non é legal. O contrato debe facerse desde o primeiro día e debe aparecer o período de proba, que non pode ser superior a 15, 30 ou 45 días en función da categoría e do tipo de contrato.\n...a túa xornada máxima é de 40 horas e as horas extras habituais están suprimidas?\nA pesar de que a realidade non concorde con esta afirmación, a xornada máxima é de 40 horas semanais e, todo o que exceda, debe de abonarse como hora extra. É dicir, se xa estás a realizar xornadas de máis de 40 horas semanais (ou máis das que veñen estipuladas no teu contrato) han de abonarchas cun incremento do 25%, a pesar de que o costume sexa que non as paguen ou o fagan ao prezo dunha hora ordinaria. As horas traballadas en horario nocturno tamén se deben pagar con este incremento do 25%.\n...hai tres pagas extraordinarias anuais?\nSi, tres e non dúas como na maioría dos sectores. Estas pagas consisten nunha mensualidade completa de salario e débenchas abonar nos meses de Xullo, Setembro e Decembro, ou ratealas mensualmente.\n...ti tamén tes dereito a conciliar a túa vida laboral e persoal?\nTes dereito a coñecer o teu horario por adiantado mensualmente e non poden chamarte dun día para outro dicíndoche cando tes que ir traballar, a descansar 12 horas entre xornadas e a un descanso de 15 minutos se traballas máis de cinco horas. Ademais, tes dereito a unha serie de permisos por matrimonio, enfermidade de familiares e outros motivos.\n...debes descansar un día e medio á semana?\nTes dereito a un día e medio libre cada semana, e o seu desfrute debe ser de forma continuada. Ademais, se fas xornada continuada tes dereito a dous días libres á semana. Tamén tes dereito a dous días de asuntos propios ao ano que podes desfrutar sen dar ningunha explicación á empresa.\n...tes un mes de vacacións?\nSi, aínda que pareza unha broma tes dereito a 30 días de vacacións, que podes desfrutar en períodos mínimos de sete días. E si, durante as vacacións segues a estar contratad@ e cobrando.\n...o uniforme non o tes que pór do teu peto?\nTes dereito a dous uniformes, un para inverno e outro para verán, e ademais deben abonarche un plus mensual en concepto de limpeza e mantemento. Acabouse iso de pór o uniforme do teu peto.\nPara defender estes dereitos e conseguir outros novos, para traballar con dignidade os traballadores e traballadoras da Hostalería necesitamos coñecelos e organizarnos para defendelos.\nDesde a CNT cremos que isto debe facerse desde sindicatos eficaces na defensa dos nosos dereitos. Un sindicalismo participativo, onde todos e todas decidimos, autónomo e independente de empresas e institucións, financiado pol@s propi@s traballador@s, e sobre todo que se envorca na defensa de cada afiliad@ desde a solidariedade e o apoio mutuo.\nPracticamos un sindicalismo baseado na implantación real da nosa afiliación nas empresas a través de Seccións sindicais (non participamos nas eleccións sindicais nin nos comités de empresa). As Seccións sindicais dispoñen da capacidade legal para desenvolver calquera actividade sindical e xurídica. Cremos no deseño de estratexias como factor clave para desenvolver conflitos sindicais con éxito, e proporcionamos asesoría sindical e xurídica gratuítas para a afiliación.\nSabías que moitas veces o non significarse, non denunciar ou reclamar non só non te protexe senón que facilita o teu despedimento?\nSabías que a lexislación laboral protexe a quen demanda ou a quen realiza actividade sindical establecendo a nulidade dos seus despedimentos ou calquera outra medida que se tome como represalia?


Cantas listas de morosos hai e como saber se estás nunha? | Consumer\nEstar nunha listaxe de morosos é máis fácil do que parece e pode prexudicarche á hora de pedir unha hipoteca ou facer unha compra de importe elevado\nData de publicación: Xoves, 31deDecembrode2020\nImaxe: Jeanette Dietl\nNon fai falta ter grandes débedas para acabar en ficheiro de morosos, pois abonda con que debas 50 euros para entrar nunha destas listas. Así, nou abonar un mes a luz ou devolver un recibo pódese considerar morosidade. Pode parecerche inxusto pagar por un servizo que non se recibiu ou foi malo, pero ten coidado. Estas actuacións poden facer que acabes nunha listaxe de morosos. Aínda que, en principio, débenche avisar se estás incluído nun destes índices, se tes dúbidas podes consultar os ficheiros dos principais rexistros e, no seu caso, modificar os datos e facer que che exclúan deles. A continuación explicámosche como facelo.\nComo se entra nunha lista de morosos?\nEntrar nunha lista de morosos é máis sinxelo do que parece: segundo a lei, basta con ter unha débeda de 50 euros para pasar a engrosar un destas listaxes. Isto sucede desde 2018, pois ata entón era máis fácil aínda ser moroso, xa que era posible entrar nun ficheiro (oficialmente chamados sistemas de información crediticia) aínda que a túa débeda fóra só dun euro.\nNestas listaxes os acredores incorporan os datos dos clientes que deixaron impagada unha débeda. Pero hai que ter en conta que non se pode incluír ao debedor dun día para outro, senón que ten que transcorrer un tempo prudencial e, ademais, avisar antes.\nComo pode afectar estar nunha lista de morosos?\nEstar nunha listaxe de morosos é máis fácil do que parece e pode complicarche moito a vida. De feito, se formas parte dun destes ficheiros, o banco pode denegarche unha hipoteca ou un crédito, xa que no seu historial aparecerás como mal pagador. Ademais, poida que teñas que abonar unha fianza ao contratar novas liñas de teléfono ou servizos como a luz e o gas.\nNo momento de facer unha compra por un importe elevado, tamén é posible que che atopes con problemas. Estar nunha lista de morosos pode ser un obstáculo para adquirir a prazos un televisor, un computador ou calquera electrodoméstico, moble, etc. cuxo prezo sexa alto.\nDurante canto tempo poden estar os meus datos no ficheiro de morosos?\nDe acordo coa lei só pódense rexistrar datos que non se refiran a máis de cincoanos atrás.\nCantos ficheiros de morosos hai?\nHai numerosos rexistros de impagados, pero os máis utilizados polas entidades financeiras en España son o da ASNEF (Asociación Nacional de Entidades de Financiamento) e o do RAI (Rexistro de Aceptacións Impagadas), pero tamén o da CIRBE (Central de Información de Riscos do Banco de España) que, aínda que non é propiamente un ficheiro de morosos, brinda información sobre os préstamos, créditos, avais e garantías que cada entidade de crédito mantén cos seus clientes.\nASNEF nútrese a partir da información que lle achegan bancos, empresas de telecomunicacións, de servizos, aseguradoras…\nA listaxe RAI depende do Centro de Cooperación Interbancaria (creado por bancos, caixas e cooperativas de crédito) e ten a información relativa a falta de pagamentos de persoas xurídicas. As débedas deben ser por valor igual ou superior a 300 euros e estar en documentos nos que conste a firma do debedor recoñecendo a débeda.\nA base de datos da CIRBE elabóraa o Banco de España e permite ás compañías que ofrecen créditos coñecer os potenciais riscos que corre cun cliente.\nComo saber se estou nunha lista e consultar os meus datos?\nASNEF. Podes solicitar a información no teléfono 917 814 400. Así mesmo, podes escribir ao correo sac@equifax.es e enviar este formulario ou por correo ordinario ao apartado de correos 10.546, 28080 de Madrid. Debes indicar o nome e apelidos —ou razón social da empresa—, o DNI/NIF/CIF, un correo ao que enviar a resposta e a data de envío e firma. Para garantir a confidencialidade non se fornece información a ningunha persoa distinta do propio interesado.\nRAI. Neste caso hai que acceder desde a páxina web oficial, dar o CIF e encher un formulario de solicitude. Para acceder á información deste rexistro é necesario darse de alta.\nCIRBE. Calquera pode acceder gratis á información rexistrada na CIRBE sobre si mesmo (non se pode acceder á información sobre outras persoas). Podes ver como consultar a información na oficina virtual do Banco de España.\nImaxe: Timothy Vollmer\nComo cancelar os datos dunha lista de morosos\nPor suposto, se se ten unha débeda, hai que abonala. Pero, ás veces, aínda que se pagou, a débeda segue aparecendo, porque os acredores non envían á xestora do rexistro os datos actualizados ou aparecías en varios rexistros. Así que, case sempre, é o afectado quen ten que solicitar saír da lista de morosos.\nSe os datos fosen inexactos ou incompletos, pódese exercer o dereito de rectificación ou cancelación. No caso de ASNEF, sempre que satisfixeses a débeda, podes enviar este formulario de cancelación áxil ao correo sac@equifax.es\nSexa no rexistro de morosos que sexa, nun prazo de 10 días o responsable do rexistro debe responder acerca da eliminación dos datos persoais do afectado.\nSe a contestación non é da túa agrado, podes pór unha reclamación fronte á Axencia Española de Protección de Datos (AEPD). Para iso deberás achegar á reclamación a documentación que mostre que requiriches a baixa no rexistro de morosos.\nDereitos das persoas incluídas nunha lista de morosos\nCalquera cidadán que se estea incluído nunha listaxe de morosos ten os seguintes dereitos:\nDereito de acceso para obter a información referente aos acredores, os importes e os seus teléfonos. Tamén saberá a que entidades consultaron no últimos seis meses.\nDereito de cancelación: permite que se supriman os datos que resulten ser inadecuados ou excesivos.\nDereito de oposición: recoñece aos cidadáns para que poidan defender a súa privacidade, controlando por si mesmos o uso que se fai dos seus datos persoais, e o dereito a que non leve a cabo o tratamento destes.\nDereito de rectificación: é posible corrixir erros, modificar os datos que resulten ser inexactos ou incompletos e garantir a certeza da información.


A exhumación de Franco do Val dos Caídos será este próximo xoves | Noticias de Galicia | CRTVG\nPublicado o 21/10/2019 09:49\n• Os restos do ditador deixarán o recinto de Cuelgamuros case 44 anos despois de ser enterrado\nÚltimos preparativos para sacar a Franco do Val dos Caídos. Hoxe chegaron dous coches fúnebres e a Garda Civil só permite o paso dos operarios que preparan a exhumación, que finalmente será o xoves, a só 24 horas do prazo máximo que dera o propio Goberno. Din nun comunicado que o proceso será na intimidade, coa presenza da familia do ditador e en condicións de dignidade e respecto.\nOs restos de Franco serán traslados, probablemente en helicóptero, 50 quilómetros ata o cemiterio municipal do Pardo-Mingorrubio, que tamén conta dende hoxe con medidas de seguridade excepcionais: accesos restrinxidos e vixilancia da zona.\nA Fundación Francisco Franco convocou alí unha concentración no momento da exhumación, como homenaxe ao ditador.\nA prensa poderá gravar a saída do féretro, pero fóra da basílica, e extremáronse as precaucións para que non se difundan imaxes delicadas.\nO Goberno comunicou oficialmente que o próximo xoves, 24 de outubro, se vai proceder á exhumación e reinhumación do ditador Francisco Franco. A exhumación do restos de Franco da basílica do Val dos Caídos será ás 10:30 da mañá, en cumprimento da Lei de memoria histórica de 2017, da proposición non de lei aprobada no Congreso dos Deputados en 2017 e dos acordos adoptados posteriormente polo executivo presidido por Pedro Sánchez en 2019. Posteriormente, os restos van ser trasladados ao panteón de Mingorrubio, onde xa está soterrada a súa viuva, Carme Polo.\nA maquinaria para a exhumación dos restos de Francisco Franco entrou onte tarde no Val dos Caídos. Tanto a exhumación como a reinhumación levaranse a cabo na máis estrita intimidade.\nÁs tres da tarde deste domingo un camión cunha manipuladora telescópica de rodas con pa incorporada entraba no recinto, que permanece pechado desde hai días. Outro camión introduciu un palé de ladrillos e posteriormente entraron dous vehículos máis. Nestes momentos tamén está xa pechada a basílica por orde gobernativa, mesmo para os monxes bieitos, que non poderán acceder ao templo nos próximos días.\nPara a exhumación do ditador é necesario erguer a laxe de granito de case dúas toneladas de peso. No desenterramento estarán presentes un forense e a ministra de Xustiza, Dolores Delgado, en calidade de Notaria Maior do Reino. Tamén poderá presencialo a familia de Franco, que recibirá a comunicación con 48 horas de antelación.\nPosteriormente, os restos serán trasladados ao cemiterio madrileño do Pardo. Son 55 quilómetros de distancia e todo apunta a que se farán en helicóptero, como se dixo nun principio, aínda que tampouco se decarta o traslado por estrada.\nCasado critica que a exhumación sexa en campaña e apela a non reabrir feridas\nO líder do PP, Pablo Casado, criticou que a exhumación dos restos de Franco do Val dos Caídos vaia producirse en plena precampaña electoral, algo que considera "bastante evidente" que era o que buscaba o PSOE, e insistiu en respectar a transición e non reabrir feridas.\n"Como neto dunha xeración excepcional, xenerosa, que se deu un abrazo para restañar a transición, non me vexo capacitado para desfacer ese abrazo", é a reflexión que fixo nun almorzo informativo, tras coñecer que o proceso de traslado dos restos se vai realizara este xoves.\nPor "respecto" a tanta xente que decidiu "enterrar as disputas e darse a man para mirar só ao futuro" e que "con todo durante 40 anos en ningún momento viran necesario reabrir esa feridas" Casado reclamou seguir nesa "concordia".\nAbascal denuncia "a emerxencia profanadora" de Sánchez no contexto actual\nO líder de Vox, Santiago Abascal, asegurou este luns que a elección da data para exhumar a Francisco Franco do Val dos Caídos, o vindeiro xoves, retrata "a emerxencia profanadora" de Pedro Sánchez nun contexto de "emerxencia nacional e social" debido a Cataluña e á economía.\nNunha entrevista nunha canle de televisión, Abascal lamentou que a Xunta Electoral Central lle contestase "nunha hora" a reclamación que interpuxo o seu partido para evitar que a exhumación se producise dentro do actual período electoral.